২০১৯-র লোকসভা ভোটকে পাখির চোখ করে সব বিজেপি বিরোধী দল একত্র হয়ে কোমর বেঁধে রাজনীতির ময়দানে নামার পরিকল্পনা করছে। নেতৃত্বে মমতা বন্দ্যোপাধ্যায়। ইতিমধ্যেই এই নিয়ে দফায় দফায় আলোচনা চলছে। ক’দিন আগেই দিল্লিতে রাহুল গাঁধীর সঙ্গে বৈঠক সেরেছেন মমতা বন্দ্যোপাধ্যায়। সেই জোটে খুব স্বাভাবিক সঙ্গী হতে পারত অরবিন্দ কেজরীবালের আম আদমি পার্টি। কিন্তু আচমকাই কোনও জোটে না যাওয়ার সিদ্ধান্ত জানিয়ে দিলেন দিল্লির মুখ্যমন্ত্রী তথা আপ প্রধান অরবিন্দ কেজরীবাল।
জোট গড়তে বিজেপি বিরোধী দলগুলো অনেক আগে থেকেই ১০ নং জনপথ-এর সঙ্গে যোগাযোগ রেখে চলেছে। সেই জোটের নাম ইউপিএ হবে, না অন্য কিছু, তা এখনও স্পষ্ট নয়। তবে আগে থাকতেই 'ফেডারেল ফ্রন্ট' নামে এক জোটের প্রস্তাব দিয়ে রেখেছেন পশ্চিমবঙ্গের মুখ্যমন্ত্রী তথা তৃণমূল কংগ্রেস প্রধান মমতা বন্দ্যোপাধ্যায়।
জাতীয় রাজনীতিতে সরকার বিরোধী জোট গড়তে পশ্চিমবঙ্গ, অন্ধ্রপ্রদেশ, কর্নাটক, তেলেঙ্গনা, পঞ্জাব ও দিল্লির ক্ষমতাসীন দল ছাড়াও বিভিন্ন রাজ্যের আঞ্চলিক দলগুলিকে পাশে নেওয়ার পরিকল্পনা কংগ্রেসের। ইতিমধ্যেই উত্তরপ্রদেশে সপা, বসপা ও কংগ্রেসের মধ্যে জোট হয়ে কিছুটা হলেও চাপে বিজেপি। কিন্তু ফেডারেল ফ্রন্টের এখনও বিশেষ অগ্রগতি হয়নি। 
'ফেডারেল ফ্রন্ট' সত্যিই হলে বড় শরিক কংগ্রেস-সহ বেশ কয়েকটি আাঞ্চলিক দল অবশ্য তৃণমূল কংগ্রেস নেত্রী মমতা বন্দ্যোপাধ্যায়কে সামনের সারিতে রাখতে চাইলে বাদ সাধতে পাড়েন মায়াবতী-অখিলেশ। ইতিমধ্যেই বেশ কয়েকটি রাজ্যের মুখ্যমন্ত্রীর সঙ্গে আলোচনা সেরেছেন মমতা। কলকাতায় এসে এই ফ্রন্ট সম্পর্কে প্রস্তাবগুলি আলোচনার আশ্বাস দিয়েছেন ন্যাশনাল কনফারেন্স নেতা ওমর আবদুল্লা।
নোটবাতিলের সময়ে দেখা গিয়েছে কেন্দ্রের বিরুদ্ধে তৃণমূল কংগ্রেসের বিরোধিতার সময়ে সব থেকে কাছের বন্ধু হিসেবে থেকেছেন আপ নেতা অরবিন্দ কেজরীবাল। কিন্তু তিনিই প্রথম জানিয়ে দিলেন— আগামী লোকসভা নির্বাচনে কোনও জোটেই যেতে চায় না আম আদমি পার্টি।
লোকসভা ভোটের বছরেই হরিয়ানায় বিধানসভা নির্বাচন। এদিন রাজ্যের রোহতকে সাংবাদিকদের কেজরীবাল জানান, হরিয়ানা বিধানসভা ভোটে একক ভাবে লড়াই করবে আপ। সব আসনে প্রার্থীও দিতে চান তাঁরা। সেই সঙ্গেই কেজরীবাল বলেন, ২০১৯ সালের লোকসভা নির্বাচনে কোনও বিরোধী জোটেই যাবে না আপ। কারণ, যে সব দল ওই জোটের কথা বলছে, দেশের উন্নয়নে তাদের কোনও ভূমিকাই নেই।
এই মন্তব্যের মধ্য দিয়ে একদিকে যেমন জোট গঠনে বড় ধাক্কা দিয়েছেন কেজরীবাল, তেমনই জোটে উদ্যোগী দলগুলিকেও কার্যত আক্রমণ করলেন। সব মিলিয়ে এটা নিঃসন্দেহে ‘ফেডারেল ফ্রন্ট’ স্বপ্নের শুরুতেই হোঁচট।